E-tol: Appèl in Augustus aangehoorCosatu het gewaarsku dat die federasie weer protesoptogte sal hou as die e-tolstelsel nie finaal geskrap word nie. Die konstitusionele hof sal betoë oor die e-tolsaak op 15 Augustus aanhoor. Dit volg na regter Bill Prinsloo op 28 April in die hooggeregshof in Pretoria ’n hofbevel teen die inwerkingstelling van die e-tolstelsel toegestaan het. Die hofbevel is deur die Bondegenootskap Teen Stedelike Tol (Outa) ingedien. Die hofbevel verbied Sanral om tol op Gautengse paaie te hef alvorens die hele stelsel en besluite daaroor in ’n hersieningsverhoor ondersoek is. Die regering het teen dié beslissing kapsie gemaak. Volgens Wayne Duvenhage, Outa se voorsitter, het die hof Woensdag aangedui dat hy in Augustus die regering se aansoek om verlof tot appèl sal aanhoor.